የፍትህ ዘርፉን ለማሻሻል ቅንጅታዊ አሰራር  ወሳኝ ነው- አቶ ሙክታር ከድር
አዲስ አበባ፤ የካቲት 2/2006 (ዋኢማ) – የፍትህ ዘርፉን ለማሻሻል የአመራር፣ የሙያተኞችና የባለድርሻ አካላት   ቅንጅት  ወሳኝ መሆኑን የሲቪል ሰርቪስ ሚኒስቴር አስታወቀ። በምክትል ጠቅላይ ሚኒስትር ማዕረግ የመልካም አስተዳደር ሪፎርም ክላስተር አስተባባሪና የሲቪል ሰርቪስ ሚኒስትር አቶ ሙክታር ከድር  ሃገር አቀፍ የፍትህና የመልካም አስተዳደር የምክክር መድረክ ሲጠቃለል እንደገለጹት በዘርፉ ያሉ ችግሮችን በአስተማማኝ ደረጃ በዘላቂነት ለመቅረፍ በቅንጅት መስራት አማራጭ የለውም።በዘርፉ የሚታዩትን የመልካም አስተዳደር ማነቆዎችን በመፍታት የዘርፉን የእድገትና የትራንስፎርሜሽን እቅድ በቀሪው  ጊዜ ለማሳካት በየሚያስችል   መልክ የተዘጋጀ እቅድ በባለድርሻ አካላት ተገምግሞ የሚያሰራ መሆኑ ታምኖበታል።የባለሙያውን የማስፈፀም አቅም ማሳደግ፣ የፍትህ ዘርፉን ተቋማዊ ብቃት ማጎልበትና የኪራይ ሰብሳቢነት አመለካከትን መታገል በእቅዱ ከተካተቱ ዋና ዋና ተግባራት መካከል ጥቂቶቹ ናቸው፡፡ አቶ ሙክታር ከድር አያይዘውም በፍትህ ዘርፉ ያሉ የሁሉም አካላት ቅንጅት ፈጥሮ መንቀሳቀስ ለእቅዱ ስኬት  የጎላ  ድርሻ ይኖረዋል  ብለዋል፡፡የፍትህ ሚኒስትሩ አቶ ጌታቸው አምባዬ በበኩላቸው በዘርፉ የአመራርና የባለሙያዎችን  ክህሎት የማሳደግ ስራ በማጠናከር የተነደፈውን እቅድ ለማሳካት የተጠናከረ ጥረት እንደሚደረግ ገልጸዋል፡፡አቶ ጌታቸው አያይዘውም የለውጥና የመልካም አስተዳደር ንቅናቄ እቅድ ሊሳካ የሚችለው በህዝቡ ባለቤትነትና የተደራጀ ተሳትፎ  እንደሆነም አስረድተዋል።በውይይት መድረኩ ተሳታፊ የሆኑ ባለድርሻ አካላት በበኩላቸው  በፍትህ ዘርፍ ያሉ ችግሮችን ለመፍታት በሚደረገው ትግል ከመንግስት ጎን በመሰለፍ የሚጠበቅባቸውን እንደሚወጡ ቃል ገብተዋል፡፡